Emir Karić

**Emir Karić** (rođen 9. juna 1997) bosanskohercegovački je i austrijski profesionalni nogometaš koji igra na poziciji lijevog beka za austrijski prvoligaški klub Sturm Graz i reprezentaciju Bosne i Hercegovine.

Profesionalnu karijeru započeo je u omladinskom pogonu LASK-a, nakon čega se 2015. pridružio ekipi Lieferinga. Tri godine kasnije prešao je u redove austrijskog prvoligaša Rheindorf Altacha. Godine 2021. potpisao je za njemački Darmstadt, s kojim se kasnije plasirao u Bundesligu. Karić je 2024. ostvario transfer u Sturm iz Graza.

Nakon nastupanja za mlađe selekcije Austrije, odlučio se igrati za seniorsku reprezentaciju Bosne i Hercegovine za koju je službeno debitovao krajem 2025. godine.

## Karijera 
### Počeci u Austriji 
Karić je nogometne korake započeo u lokalnom klubu ASKÖ Leonding, prije nego što se 2005. pridružio akademiji kluba iz svog rodnog grada, LASK-a. U omladinski pogon Paschinga prešao je 2007, ali se četiri godine kasnije vratio u LASK. Profesionalni debi upisao je 22. maja 2015, sa 17 godina, na utakmici protiv ekipe Wacker Innsbrucka. 

Krajem istog mjeseca, potpisao je ugovor sa Lieferingom, filijalom Red Bull Salzburga. Nakon tri provedene sezone u tom klubu i preko 60 ligaških nastupa, u junu 2018. prešao je u prvoligašku ekipu Rheindorf Altach. Svoj prvi profesionalni pogodak postigao je u dresu Altacha 24. novembra 2019. protiv ekipe Hartberga.

### SV Darmstadt 
U aprilu 2021. njemački klub SV Darmstadt zvanično je potvrdio njegov dolazak, s kojim je Karić potpisao trogodišnji ugovor. Svoj službeni debi za novi tim ostvario je 24. jula u meču protiv ekipe Jahn Regensburg. Prvi pogodak za njemačku ekipu postigao je 3. oktobra u visokoj pobjedi (6:1) na gostovanju kod Sandhausena.

Igrao je jako bitnu ulogu u ekipi Darmstadta tokom sezone 2022/23. na kraju koje je klub uspio izboriti plasman u najviši rang njemačkog nogometa, Bundesligu.

### Sturm Graz 
Po isteku ugovora s njemačkim prvoligašem, u ljeto 2024. Karić se vraća u domovinu i kao slobodan igrač potpisuje trogodišnji ugovor sa aktuelnim prvakom Austrije, Sturmom iz Graza.

Prvi takmičarski nastup za Sturm ubilježio je u utakmici Kupa Austrije protiv niželigaša Kremser SC 27. jula 2024. Prvenstveni debi ostvario je početkom augusta na derbiju protiv bečkog Rapida. U maju 2025. proslavio je svoj prvi veliki trofej kada je sa Sturmom uspio osvojiti prvo mjesto i odbraniti titulu prvaka austrijske Bundeslige.

## Reprezentativna karijera 
Karić je tokom karijere nastupao za juniorsku i mladu selekciju (U21) Austrije. Ipak, krajem 2025. donio je konačnu odluku da u budućnosti želi predstavljati Bosnu i Hercegovinu, odakle vuče porijeklo.

U oktobru 2025. dobio je svoj prvi poziv u reprezentaciju Bosne i Hercegovine od selektora Sergeja Barbareza uoči presudnih utakmica kvalifikacija za Svjetsko prvenstvo 2026. protiv selekcija Rumunije i Austrije. Nakon što je FIFA u novembru ubrzano odobrila promjenu sportskog državljanstva, Karić je pravo nastupa stekao upravo uoči meča protiv selekcije zemlje u kojoj je rođen. Službeni debi za Bosnu i Hercegovinu ostvario je 18. novembra u remiju protiv Austrije, s kojim su "Zmajevi" obezbijedili učešće u baražu za Mundijal.

## Nagrade i priznanja 
* **Sturm Graz**
** Bundesliga Austrije: 2024/25.

## Reference 
## Vanjski linkovi 
* Emir Karić na Soccerwayu (jezik: engleski)

Kategorija:Rođeni 1997.
Kategorija:Živi ljudi
Kategorija:Bosanskohercegovački nogometaši
Kategorija:Austrijski nogometaši
Kategorija:Nogometaši LASK-a
Kategorija:Nogometaši FC Lieferinga
Kategorija:Nogometaši SC Rheindorf Altacha
Kategorija:Nogometaši SV Darmstadt 98
Kategorija:Nogometaši Sturma iz Graza
Kategorija:Biografije, Linz